b'\n_START_ARTICLE_\nVol\xc4\x8dja \xc4\x8de\xc5\xa1nja\n_START_SECTION_\nOpis\n_START_PARAGRAPH_\nVol\xc4\x8dja \xc4\x8de\xc5\xa1nja ali Atropa belladonna je strupena zelnata trajnica iz dru\xc5\xbeine razhudnikovk (Solanaceae). Lastnosti te dru\xc5\xbeine so enostavni, celi ali deljeni listi, spiralno razvr\xc5\xa1\xc4\x8deni po steblu. Cvetovi so dvospolni, ve\xc4\x8dinoma zvezdasti s petimi \xc4\x8da\xc5\xa1nimi in petimi ven\xc4\x8dnimi listi, ki so med seboj vsaj do polovice zrasli. Cvet ima eno nadraslo plodnico, plod pa je mnogosemenska glavica ali jagoda.  _NEWLINE_Korenina je debela in mesnata, belkaste barve, dolga okrog 15 cm ter razvejana. Deblo je vijoli\xc4\x8dasto obarvano, krepko, visoko do 150 cm (ob\xc4\x8dasno tudi do 180 cm). Pri izhodi\xc5\xa1\xc4\x8du je nedeljeno, vendar se nad tlemi rahlo deli na tri (redkeje na dve ali \xc5\xa1tiri) veje, ki se nato dalje prosto vejijo. Listi so ovalni, suli\xc4\x8dasti pri vrhu in celi ter se zmanj\xc5\xa1ajo v kratek pecelj. So dolgo\xc4\x8dasne zelene barve in neenakih velikosti, dolgi od 8 do 25 cm. Spodnji listi rastejo posamezno, medtem ko zgornji rastejo v parih, v katerih je en list veliko ve\xc4\x8dji od drugega. Po deblu so name\xc5\xa1\xc4\x8deni dvoredno. Cvetovi se pojavijo junija in julija, rastejo posami\xc4\x8dno ob listih in cvetijo do zgodnjega septembra. So mra\xc4\x8dno \xc5\xa1krlatne barve, veliki, vise\xc4\x8di in zvon\xc4\x8dkasti. Sestavljeni so iz 5 ven\xc4\x8dnih in 5 \xc4\x8da\xc5\xa1nih listov. \xc4\x8ca\xc5\xa1ni listi obdajajo spodnji del jagode, ki zori  septembra, ko dobi sijo\xc4\x8do \xc4\x8drno    barvo in je velikosti majhne \xc4\x8de\xc5\xa1nje. Vsebuje ve\xc4\x8dje \xc5\xa1tevilo semen v temnem soku. Po teh ble\xc5\xa1\xc4\x8de\xc4\x8dih \xc4\x8drnih jagodah vol\xc4\x8djo \xc4\x8de\xc5\xa1njo tudi najla\xc5\xbee prepoznamo.  _NEWLINE_Od ostalih razhudnikovk jo lo\xc4\x8dijo naslednji znaki: je zelnata rastlina s posami\xc4\x8dnimi cevastimi cvetovi, ven\xc4\x8dne krpe so kraj\xc5\xa1e od ven\xc4\x8dne cevi, steblo je mo\xc4\x8dno razvejeno, visoko do 150 cm. Listi so celi in celorobi. _NEWLINE_Raste v zahodni, srednji in ju\xc5\xbeni Evropi, severni Aziji ter Severni Ameriki.  _NEWLINE_Zdrobljena sve\xc5\xbea rastlina oddaja neprijeten vonj, ki s su\xc5\xa1enjem skoraj izgine. Listi, tako sve\xc5\xbei kot posu\xc5\xa1eni, imajo grenak okus, medtem ko so jagode sladke.\n_START_SECTION_\nVsebovane substance\n_START_PARAGRAPH_\nVsebuje tropanske alkaloide \xe2\x80\x93 atropin (racemat L-hiosciamina in D-hiosciamina), L-hiosciamin, skopolamin, apoatropin, beladonin, nikotin in 1-metilpirolin. Poleg teh alkaloidov vsebuje \xc5\xa1e skopoletin, nek proteoliti\xc4\x8dni encim, piridin, holin, fitosterol, asparagin, jantarno kislino, \xc4\x8dreslovine ter kalcijev oksalat. Alkaloidi so prisotni v vseh delih rastline, od korenine pa do cveta, kar pomeni, da je strupena celotna rastlina, ne le en del. Listje vsebuje vsebuje 0,5-1,5\xc2\xa0%, korenina okoli 0,85\xc2\xa0%, semena 0,8\xc2\xa0%, plodovi 0,65\xc2\xa0% in cvetovi okoli 0,4\xc2\xa0% alkaloidov.\n_START_SECTION_\nDelovanje in uporaba\n_START_PARAGRAPH_\nTropanski alkaloidi imajo antiholinergi\xc4\x8dne lastnosti, t. j. inhibirajo prenos parasimpati\xc4\x8dnih \xc5\xbeiv\xc4\x8dnih signalov in to tako, da inhibirajo vezavo acetilholina na njegov receptor. To pri ljudeh povzro\xc4\x8di povi\xc5\xa1ano telesno temperaturo zaradi manj\xc5\xa1ega izlo\xc4\x8danja potu, manj\xc5\xa1e izlo\xc4\x8danje sline, relaksacijo mi\xc5\xa1ic mehurja in maternice, neenakomeren in/ali hitrej\xc5\xa1i sr\xc4\x8dni utrip, \xc5\xbeelod\xc4\x8dne kr\xc4\x8de in halucinacije. Pri ni\xc5\xbejih odmerkih lahko delujejo zdravilno._NEWLINE_Atropin je racemna zmes L-hiosciamina in D-hiosciamina, \xc4\x8deprav ima L-hiosciamin glavni fiziolo\xc5\xa1ki u\xc4\x8dinek. Deluje kot kompetitivni antagonist acetilholina na muskarinskih receptorjih.\n_START_SECTION_\nAtropin\n_START_PARAGRAPH_\nAtropin zvi\xc5\xa1a frekvenco pro\xc5\xbeenja sinoatrialnega vozla in prevodnost atrioventrikularnega vozla srca, nasprotuje vagusnemu \xc5\xbeivcu, inhibira aktivna mesta acetilholinskih receptorjev in zmanj\xc5\xa1a bronhialno izlo\xc4\x8danje. Splo\xc5\xa1no gledano zni\xc5\xbea parasimpati\xc4\x8dno aktivnost vseh mi\xc5\xa1ic in \xc5\xbelez, ki jo nadzira parasimpati\xc4\x8dno \xc5\xbeiv\xc4\x8devje.  _NEWLINE_Uporabljamo ga, ve\xc4\x8dinoma v obliki sulfata, kot midriatik (raz\xc5\xa1irja zenice), antisialagog (zmanj\xc5\xa1a izlo\xc4\x8danje sline), pri preobilnem izlo\xc4\x8danju \xc5\xbeelod\xc4\x8dnega soka, kot antiastmatik, antispazmodik, antiemetik, pri Parkinsonovi bolezni, pri vnetjih \xc5\xa1arenice in ro\xc5\xbeenice, kot protistrup pri zastrupitvah z muskarinom, \xc5\xbeiv\xc4\x8dno-paraliti\xc4\x8dnimi bojnimi strupi ali nekaterimi rastlinskimi \xc5\xa1kropivi. Deluje tudi narkoti\xc4\x8dno in povzro\xc4\x8da halucinacije. _NEWLINE_V  oftalmologiji atropin uporabljamo kot midriatik za raz\xc5\xa1iritev  zenice in da za\xc4\x8dasno paraliziramo  akomodacijski refleks. Midriazo povzro\xc4\x8di tako, da inhibira kontrakcijo mi\xc5\xa1ice o\xc5\xbeilke, ki jo normalno stimulira acetilholin, in tako dovoli skr\xc4\x8denje mi\xc5\xa1ice \xc5\xa1irilke, ki raz\xc5\xa1iri zenico. Akomodacijski refleks inhibira tako, da paralizira ciliarno mi\xc5\xa1ico, ki inhibira akomodacijo le\xc4\x8de, da lahko u\xc4\x8dinkovito pregledamo o\xc4\x8desno ozadje. Slabost atropina je njegovo po\xc4\x8dasno izlo\xc4\x8danje iz telesa (7-14 dni), pri kratkotrajnih pregledih pa uporabljamo druge midriatike. Lahko ga apliciramo bolnikom za zdravljenje ve\xc4\x8d oblik travm. Injekcije atropina uporabljamo pri zdravljenju  bradikardije  (nizke frekvence srca),  asistole  in sr\xc4\x8dne blokade. Atropin namre\xc4\x8d zavira parasimpati\xc4\x8dno delovanje vagusnega \xc5\xbeivca, ki te\xc5\xbei k zni\xc5\xbeanju sr\xc4\x8dnega utripa in s tem pospe\xc5\xa1i sr\xc4\x8dno aktivnost. Navadno je odmerek atropina 0,5 do 1 mg intravenozno na tri do pet minut do najve\xc4\x8djega odmerka 3 mg/kg v primeru simptomatske bradikardije._NEWLINE_Atropin je tudi u\xc4\x8dinkovit pri nekaterih napakah sr\xc4\x8dnih vozlov. Po navadi ni u\xc4\x8dinkovit pri His-Purkinyevemu snopu. Atropin je koristen tudi pri ishemiji, povzro\xc4\x8deni pri prevodni muskulaturi, ker pove\xc4\x8da zahtevo po kisiku v atrioventrikularnem prevodnem tkivu in s tem prepre\xc4\x8di ishemijo srca. Atropin zaradi zaviranja parasimpatika inhibira izlo\xc4\x8danje  sline,  znoja  in  mukusa. Ta u\xc4\x8dinek je lahko koristen pri zdravljenju  hiperhidroze. Kljub temu da atropin  za zdravljenje hiperhidroze \xc5\xa1e ni bil potrjen s strani FDA, so ga v ta namen \xc5\xbee uporabljali nekateri zdravniki._NEWLINE_Atropin uporabljamo kot  protistrup  pri zastrupitvah z  organofosfati, ki jih najdemo v  insekticidih  in  \xc5\xbeiv\xc4\x8dnih strupih. Organofosfati namre\xc4\x8d inhibirajo  acetilholin-esterazo  in pride do nevarnost zastrupitve z acetilholinom zaradi povi\xc5\xa1ane koncentracije v  sinapti\xc4\x8dni  re\xc5\xbei. Ker atropin izpodriva acetilholin na receptorjih, deluje kot protistrup. Pogosto ga uporabimo skupaj s pralidoksim kloridom. Injiciramo ga v stegensko mi\xc5\xa1ico. _NEWLINE_V ve\xc4\x8dji odmerkih je atropin smrtno nevaren: LD\xe2\x82\x85\xe2\x82\x80 je 453 mg atropina, zau\xc5\xbeitega peroralno.\n_START_SECTION_\nSkopolamin\n_START_PARAGRAPH_\nSkopolamin zavira osrednje in parasimpati\xc4\x8dno \xc5\xbeiv\xc4\x8devje. Uporabljamo ga kot midriatik, antiemetik pri morski bolezni in nose\xc4\x8dni\xc5\xa1ki slabosti (v obliki transdermalnega obli\xc5\xbea), antispazmodik, analgetik, sedativ, hipnotik, narkotik (najpogosteje kot dodatek drugim narkotikom) in antisialagog.  Delovanje temelji na enakem principu kot pri atropinu \xe2\x80\x93 ima antiholinergi\xc4\x8dne lastnosti.\n_START_SECTION_\nL-hiosciamin\n_START_PARAGRAPH_\nL-hiosciamin prav tako deluje kot antagonist acetilholina na muskarinskih receptorjih. Uporabljamo ga za laj\xc5\xa1anje gastrointestinalnih te\xc5\xbeav, med drugim kr\xc4\x8dev, pepti\xc4\x8dnih razjed, razdra\xc5\xbeenega \xc4\x8drevesja, pankreatitisa, kolike ipd. Prav tako pomaga pri laj\xc5\xa1anju nekaterih sr\xc4\x8dnih te\xc5\xbeav, umirja dolo\xc4\x8dene simptome Parkinsonove bolezni in kontrolira respiratorno sekrecijo. Mehanizem delovanja je enak kot pri atropinu in skopolaminu.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki so lahko suha usta in \xc5\xberelo, bole\xc4\x8dine v o\xc4\x8desu, meglen vid, omotica, aritmija in omedlevica. Prevelik odmerek lahko povzro\xc4\x8di glavobol, slabost, bruhanje, dezorientacijo, halucinacije, evforijo, vzburjenost, kratkotrajno izgubo spomina in v ekstremnih primerih tudi komo. Evfori\xc4\x8dni in seksualni efekti so mo\xc4\x8dnej\xc5\xa1i kot v primeru atropina, ampak \xc5\xa1ibkej\xc5\xa1i kot pri skopolaminu. _NEWLINE_Ostali alkaloidi in druge snovi, prisotne v Atropi belladonni, so prisotne v zelo malih koli\xc4\x8dinah in nimajo pomembnej\xc5\xa1ih farmakolo\xc5\xa1kih u\xc4\x8dinkov.\n_START_SECTION_\nKlini\xc4\x8dne raziskave\n_START_PARAGRAPH_\nKlini\xc4\x8dni preizkusi so pokazali, da alternativna uporaba atropina v primeru zastrupitve z organofosfati prina\xc5\xa1a nekatere prednosti. Sublingvalni vnos atropinijevega sulfata se je izkazal kot hitrej\xc5\xa1i pri dosegu u\xc4\x8dinka, prav tako je tak\xc5\xa1en na\xc4\x8din vnosa la\xc5\xbeji v primeru velikega \xc5\xa1tevila ljudi, \xc5\xa1e posebej sedaj, ko se je ob vedno ve\xc4\x8dji nevarnosti teroristi\xc4\x8dnega napada z \xc5\xbeiv\xc4\x8dnimi plini pokazala potreba po la\xc5\xbejem in hitrej\xc5\xa1em vnosu. Prav tako se je za u\xc4\x8dinkovitega izkazal nano atropinijev sulfat, ki so ga na Fakulteti za farmacijo v New Delhiju razvili v obliki  inhalatorja s suhim pra\xc5\xa1kom. Sicer je bila njihova testna skupina zelo majhna (6 posameznikov), vendar se je pri vseh terapevtski nivo v krvi dosegel hitreje kot pa pri konvencionalnem intramuskularnem vnosu.  _NEWLINE_Ameri\xc5\xa1ka klini\xc4\x8dna raziskava je preiskovala vnos skopolaminijevega hidrobromida v obliki pr\xc5\xa1ila za pod jezik  v primeru potovalne bolezni. Raziskava je potekala na zajcih, pokazala pa je, da je tak\xc5\xa1en vnos mo\xc5\xbena alternativa (glede na to da peroralni in transdermalni vnos nista primerna) pri laj\xc5\xa1anju slabosti in bruhanju. _NEWLINE_Obstaja veliko \xc4\x8dlankov na temo zdravljenja pepti\xc4\x8dne razjede z antiholinergiki, v katerih se kot antiholinergik pojavlja L-hiosciamin. Vendar pa nobena izmed teh raziskav ne doka\xc5\xbee ali ovr\xc5\xbee njegove u\xc4\x8dinkovitosti v zmanj\xc5\xa1anju koli\xc4\x8dine izlo\xc4\x8dene \xc5\xbeelod\xc4\x8dne kisline in zmanj\xc5\xa1anju simptomov bolezni.'